**Likumprojekta**

**"Grozījumi Zemes pārvaldības likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt tiesisku regulējumu ar Ministru kabineta 2020. gada 1. decembra rīkojumu Nr. 718 "Par konceptuālo ziņojumu "Zemes konsolidācijas ieviešana Latvijā"" atbalstītajam zemes konsolidācijas otrajam risinājumam – zemes konsolidāciju īsteno bez tiešas valsts līdzdalības un realizē, pārkārtojot zemes vienību robežas atbilstoši pašvaldības apstiprinātajam zemes ierīcības projektam. Likumprojekts stāsies spēkā 14 dienas pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2020. gada 1. decembra rīkojuma Nr. 718 "Par konceptuālo ziņojumu "Zemes konsolidācijas ieviešana Latvijā"" (turpmāk – rīkojums Nr. 718) 3.1. apakšpunktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemes pārvaldības likuma III. nodaļā "Zemes konsolidācija" noteikti zemes konsolidācijas ierosināšanas, zemes konsolidācijas projekta izstrādes un zemes konsolidācijas īstenošanas vispārīgie nosacījumi. Saskaņā ar Zemes pārvaldības likuma 9. panta pirmo daļu zemes konsolidācijai paredzēti trīs posmi (zemes konsolidācijas ierosināšana, zemes konsolidācijas projekta izstrāde un zemes konsolidācijas projekta īstenošana), kuru norisei būtiska loma atvēlēta Valsts zemes dienestam.  Lai noteiktu zemes konsolidācijas ierosināšanas un finansēšanas kārtību, zemes konsolidācijas projekta saturu, izstrādes un īstenošanas kārtību, kā arī zemes konsolidācijas vajadzībām nepieciešamā zemes gabala relatīvā novērtējuma noteikšanas kārtību, Zemes pārvaldības likuma 13. panta pirmās daļas 4. punktā Ministru kabinetam deleģēts izdot attiecīgos noteikumus.  Atbilstoši Zemes pārvaldības likuma pārejas noteikumu 4. punkta sākotnējai redakcijai minētajā likumā iekļautajām normām par zemes konsolidāciju bija jāstājas spēkā 2018. gada 1. janvārī. Vēlāk Zemes pārvaldības likuma III. nodaļas "Zemes konsolidācija" spēkā stāšanās termiņš vairākkārtīgi pagarināts. Saskaņā ar 2019. gada 1. janvārī Saeimā pieņemto likumu "Grozījumi Zemes pārvaldības likumā", kas stājās spēkā 2020. gada 1. janvārī, tika noteikts, ka Zemes pārvaldības likuma normas par zemes konsolidāciju stājas spēkā 2023. gada 1. janvārī.  Lai noteiktu zemes konsolidācijas īstenošanas pasākumus un identificētu ar to saistītus normatīvos aktus, Tieslietu ministrija izstrādāja ar rīkojumu Nr. 718 apstiprināto konceptuālo ziņojumu "Zemes konsolidācijas ieviešana Latvijā" (turpmāk – konceptuālais ziņojums).  Konceptuālajā ziņojumā tika piedāvāti divi zemes konsolidācijas risinājuma varianti. Pirmais no tiem paredzēja, ka visu zemes konsolidācijas posmu organizēšanā aktīvi iesaistās valsts – tas ir, Valsts zemes dienests, atbilstoši Zemes pārvaldības likumā noteiktajam kompetences apjomam. Tāpat, pirmais zemes konsolidācijas risinājums paredzēja zemes robežu pārkārtošanai izstrādāt zemes konsolidācijas projektu, savukārt, zemes robežu pārkārtošanas rezultātā veicamās zemes maiņas līdzvērtības principa nodrošināšanai noteikt jaunu zemes vērtību – zemes relatīvo novērtējumu.  Otrais konceptuālajā ziņojumā piedāvātais risinājums paredzēja vienkāršotu zemes konsolidācijas procesu – atstājot zemes konsolidācijā veicamās darbības pašu zemes īpašnieku ziņā un salāgojot zemes konsolidācijā veicamo zemes robežu pārkārtošanu ar zemes ierīcību regulējušajos normatīvajos aktos noteiktajām darbībām, tas ir, izstrādājot zemes ierīcības projektu.  Ievērojot to, ka konceptuālajā ziņojumā piedāvātā zemes konsolidācijas pirmā varianta ieviešanai bija nepieciešams valsts budžeta finansējums 87 876 *euro* gadā un tas paredzēja līdz šim zemes īpašniekam jaunus, komplicētus un finanšu resursus ieguldošus procesus, savukārt, konceptuālā ziņojuma otrā piedāvātā zemes konsolidācijas varianta ieviešanai papildus nebija paredzēti ne valsts, ne pašvaldību finanšu līdzekļi, un zemes konsolidācijā veicamās darbības zemes īpašniekiem bija zināmas, jo praksē zemes robežu pārkārtošanai izstrādājamais zemes ierīcības projekts tiek īstenots jau no 2007. gada 1. janvāra, kad spēkā stājās Zemes ierīcības likums, tad ar rīkojumu Nr. 718 atbalstītā konceptuālajā ziņojumā piedāvātais otrais zemes konsolidācijas variants radikāli atšķiras no šobrīd Zemes pārvaldības likumā ietvertā zemes konsolidācijas tiesiskā regulējuma.  Lai nodrošinātu normatīvo aktu regulējumu, kas atbilst ar rīkojumu Nr. 718 atbalstītajam zemes konsolidācijas otrajam risinājumam, ar likumprojektu ir paredzēts izdarīt Zemes pārvaldības likumā šādas izmaiņas:  1. No Zemes pārvaldības likuma 1. panta 13. punktā definētā zemes konsolidācijas termina izriet, ka zemes konsolidācijas pamatā ir zemes robežu pārkārtošanas darbi. Saskaņā ar Zemes ierīcības likuma 8. panta pirmās daļas 1. punktu zemes robežu pārkārtošana ir viens no zemes ierīcības darbiem, kuram ir izstrādājams zemes ierīcības projekts. Tādejādi arī zemes konsolidācijā veicamajai zemes robežu pārkārtošanai var izstrādāt zemes ierīcības projektu.  Ņemot vērā to, ka zemes konsolidācijas īstenošanas kārtība noteikta Zemes pārvaldības likumā, savukārt, zemes ierīcības projekta izstrādes kārtību regulē Zemes ierīcības likums un uz tā 10. panta pirmās daļas pamata izdotie Ministru kabineta 2016. gada 2. augusta noteikumi Nr. 505 "Zemes ierīcības projekta izstrādes noteikumi" (turpmāk – noteikumi Nr. 505), tad likumprojekts paredz Zemes pārvaldības likuma 9. panta pirmajā daļā noteikt, ka zemes konsolidāciju var īstenot, veicot zemes robežu pārkārtošanas darbus atbilstoši zemes ierīcības jomu reglamentējošajos normatīvajos aktos noteiktajam.  Saskaņā ar Teritorijas attīstības plānošanas likuma 1. panta 10. punktu detālplānojums ir detalizēts vietējās pašvaldības teritorijas daļas plānojums, kuru izstrādā, lai noteiktu prasības konkrētu zemes vienību izmantošanai un apbūves parametriem, kā arī precizētu zemes vienību robežas un aprobežojumus. Atbilstoši Ministru kabineta 2014. gada 14. oktobra noteikumu Nr. 628 "Noteikumi par pašvaldību teritorijas attīstības plānošanas dokumentiem" (turpmāk – noteikumi Nr. 628) 38. punktam detālplānojumu izstrādā, lai īstenotu konkrētu attīstības priekšlikumu vai plānošanas uzdevumu, detalizējot teritorijas plānojumā vai lokālplānojumā noteiktās prasības. Saskaņā ar minēto noteikumu 46.2.1. apakšpunktā noteikto detālplānojuma grafiskajā daļā attēlo esošās un projektētās zemes vienības un zemes vienības daļu robežas, piekļūšanas iespējas katrai zemes vienībai, ievērojot zemes ierīcību regulējošo normatīvo aktu prasības.  Attiecīgi no normatīvajiem aktiem detālplānojuma un zemes ierīcības izstrādes jomā izriet, ka ne tikai zemes ierīcības projekts var ietvert zemes robežu pārkārtošanas risinājumu, bet arī detālplānojums. Līdz ar minēto, lai neierobežotu zemes īpašnieku tiesības veikt zemes konsolidāciju jebkādas lauku apvidus zemes robežu pārkārtošanas gadījumā, projekts paredz noteikt, ka zemes konsolidāciju īsteno, ne tikai izstrādājot zemes ierīcības projektu, bet arī detālplānojumu.  2. Zemes pārvaldības likuma 1. panta 13. punktā noteikts, ka zemes konsolidācija ir pasākumu kopums, kura ietvaros tiek veikta kompleksa zemes robežu pārkārtošana, lai veidotu racionālu saimniecību struktūru un zemes gabalu platību, veicinātu lauku infrastruktūras un lauku attīstību, kā arī vides aizsardzību.  Vēsturiski zemes konsolidācija attīstījusies kā efektīvākas zemes izmantošanas veicināšanas rīks, lai panāktu augstāku zemes ražotspēju un nodrošinātu teritorijas attīstību, tai skaitā sabiedrības vajadzības. Tā kā zemes efektivitāti raksturo tās ražotspēja jeb spēja vienas zemes mērvienībā saražot iespējami lielāku daudzumu attiecīgās produkcijas, tad secināms, ka zemes konsolidācija kā efektīvas zemes izmantošanas rīks piemērojams lauku apvidus teritorijām.  Lai gan iepriekš minētajā zemes konsolidācijas definīcijā norādīts uz lauku infrastruktūras un lauku attīstības veicināšanu, no tās viennozīmīgi neizriet, ka arī Latvijā zemes konsolidācija būtu attiecināma tikai uz lauku apvidus teritorijām.  Papildus piebilstams, ka par zemes konsolidācijas neattiecināšanu uz pilsētu teritorijām iestājās arī Latvijas Lielo pilsētu asociācija, sniedzot atzinumus ar rīkojumu Nr. 718 atbalstītā konceptuālā ziņojuma izstrādes laikā.  Lai nepārprotami noteiktu, ka zemes konsolidācija Latvijā attiecināma tikai uz lauku apvidus teritorijām, likumprojekts paredz Zemes pārvaldības likuma 9. panta pirmajā daļā ietvert atsauci uz lauku apvidus teritorijām.  3. Zemes ierīcības likuma 5. panta 1. punktā noteikts, ka zemes ierīcības projekta izstrādi ierosina zemes īpašnieks vai vairāki īpašnieki attiecībā uz saviem īpašumiem vai būvju īpašnieki pēc saskaņošanas ar zemes īpašniekiem, ja būves atrodas uz svešas zemes un ir patstāvīgi īpašuma objekti. No minētā izriet, ka zemes ierīcības projekta izstrāde sākas ar tā izstrādes ierosināšanu, pie tam, – ar tā ierosināšanu no visiem tiem zemes īpašniekiem, kuru zemi skars zemes ierīcības projekta teritorija.  Cita starpā noteikumu Nr. 505 12. punktā noteikts, ka ierosinātājs iesniegumam par projekta izstrādi pievieno grafisko pielikumu ar kartogrāfisko materiālu, kurā ir shematiski attēlota projektētā teritorija, projektētajā teritorijā esošās būves un projektētās robežas.  Saskaņā ar noteikumu Nr. 628 96. punktu arī detālplānojuma izstrādi, analoģiski kā zemes ierīcības projekta izstrādi, ierosina zemes īpašnieks. Līdz ar to, lai salāgotu zemes konsolidācijā veicamās darbības ar teritorijas plānošanas un zemes ierīcības jomā veicamajām darbībām, likumprojekts paredz Zemes pārvaldības likuma 9. panta otrajā daļā noteikt, ka pirms zemes konsolidācijas īstenošanas uzsākšanas zemes īpašnieki vienojas par zemes robežu pārkārtošanas risinājumu, iesniedzot vietējā pašvaldībā zemes konsolidācijas priekšlikumu vienlaikus ar ierosinājumu zemes ierīcības projekta vai detālplānojuma izstrādei.  4. Ņemot vērā to, ka zemes konsolidācija ir vērsta uz plašu teritorijas sakārtošanas pasākumu kopumu un zemes īpašniekiem bieži vien ir neiespējami saskatīt teritorijas kopainu un izstrādāt robežu pārkārtošanas risinājumus tā, lai tiktu veicināta teritorijas sakārtošana atbilstoši zemes konsolidācijas mērķim, pastāv risks, ka tikai ar zemes īpašnieku iniciatīvu šādu vērienīgumu nebūs iespējams sasniegt.  Attiecīgi likumprojekts paredz Zemes pārvaldības likuma 9. panta trešās daļas 1. punktā noteikt, ka vietējā pašvaldība izvērtē zemes robežu pārkārtošanas priekšlikuma atbilstību šā likuma 1. panta 13. punktā noteiktajiem zemes konsolidācijas mērķiem.  Saskaņā ar noteikumu Nr. 505 12.1. apakšpunktu ierosinātājs iesniegumā par zemes ierīcības projekta izstrādi norāda projekta izstrādes mērķi un iecerēto rīcību ar zemes vienību. Atbilstoši noteikumu Nr. 628 96.4. apakšpunktam, ierosinot detālplānojuma izstrādi, zemes īpašnieks vai tā pilnvarotā persona, ja nepieciešams, iesniedz pašvaldībā citu informāciju.  No minētā izriet, ka, lai uzsāktu zemes robežu pārkārtošanu un ierosinātu zemes ierīcības projekta vai detālplānojuma izstrādi, zemes īpašnieks attiecīgajā iesniegumā varēs norādīt arī konkrēto projektu mērķi un rīcību ar izveidoto zemes vienību.  Lai nodrošinātu attiecīgo pašvaldībai veicamo uzdevumu sinhronizāciju un nepalielinātu birokrātiskos procesus, likumprojekts paredz Zemes pārvaldības likuma 9. panta trešās daļas 1. punktā noteikt, ka tad, ja zemes robežu pārkārtošanas risinājums atbildīs kādam no zemes konsolidācijas mērķiem, vietējai pašvaldībai apliecinājums par to un zemes konsolidācijas mērķis būs jānorāda lēmumā par zemes ierīcības projekta vai detālplānojuma projekta apstiprināšanu. Apliecinājumu un mērķi tādējādi būs iespējams ietvert arī minētā lēmuma pielikumā.  Apliecinot zemes robežu pārkārtošanas priekšlikuma atbilstību, vietējai pašvaldībai būs jānorāda tieši kādam zemes konsolidācijas mērķim atbilst iesniegtais risinājums – racionālas saimniecības struktūras un zemes vienību platību izveidošanai, lauku infrastruktūras vai lauku attīstības veicināšanai vai vides aizsardzībai.  Lai zemes ierīcības projekts vai detālplānojums kalpotu zemes konsolidācijas mērķa īstenošanai un būtu nošķirams no citiem zemes ierīcības vai detālplānojuma projekta izstrādes mērķiem, likumprojekts paredz Zemes pārvaldības likuma 9. panta trešās daļas 2. punktā noteikt, ka, ja zemes robežu pārkārtošanas priekšlikums neatbilst nevienam zemes konsolidācijas mērķim, vietējā pašvaldība atsaka zemes ierīcības projekta izstrādi zemes konsolidācijas īstenošanai, pieņemot attiecīgu lēmumu, vai detālplānojuma izstrādes gadījumā informē zemes īpašniekus, ka zemes robežu pārkārtošanas priekšlikums neatbilst nevienam no šā likuma 1. panta 13. punktā noteiktajam zemes konsolidācijas mērķiem.  5. Ņemot vērā normatīvajos aktos noteikto vietējās pašvaldības būtisko lomu zemes ierīcības jomā, kā arī likuma "Par pašvaldībām" 15. panta 10. un 13. punktā noteiktās pašvaldības autonomās funkcijas – sekmēt saimniecisko darbību attiecīgajā administratīvajā teritorijā, rūpēties par bezdarba samazināšanu un saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, vietējā pašvaldība būtu institūcija, kas ar savām darbībām varētu veicināt zemes konsolidācijas īstenošanu – nodrošinātu informācijas par zemes konsolidāciju pieejamību (publicētu informāciju pašvaldības tīmekļvietnē, sagatavotu bukletus, konsultētu zemes īpašniekus par zemes konsolidācijas iespējām un zemes konsolidācijā veicamajām darbībām u.c.), sniegtu priekšlikumus zemes konsolidācijas risinājumiem (pēc pašvaldības iniciatīvas veiktu teritorijas izpēti, piedāvājot zemes īpašniekiem attiecīgus zemes konsolidācijas risinājumus). Papildus minētajiem zemes konsolidācijas veicināšanas pasākumiem pašvaldība varētu izskatīt iespēju noteikt atbalsta mehānismus nekustamā īpašuma nodokļa samazināšanai, kā arī veikt citus pašvaldības kompetencē esošos pasākumus, kas nodrošinātu zemes konsolidācijas veicināšanu attiecīgās pašvaldības teritorijā.  Lai noteiktu pašvaldības kompetenci zemes konsolidācijas veicināšanas jautājumos, kā arī, ievērojot to, ka ikviena no iepriekš uzskaitītajām zemes konsolidācijas veicināšanas darbībām saistīta ar attiecīgiem vietējo pašvaldību ierobežotajiem resursiem, likumprojekts paredz Zemes pārvaldības likuma 9. panta trešās daļas 3. punktā noteikt, ka vietējā pašvaldība zemes konsolidāciju attiecīgās pašvaldības administratīvajā teritorijā veicina savu esošo resursu un kompetences ietvaros.  6. Ar rīkojumu Nr. 718 atbalstītā konceptuālā ziņojuma otrajā risinājumā noteikts, ka zemes maiņa tiks veikta pēc zemes konsolidācijas dalībnieku labprātīgas vienošanās, kas ietver zemes robežu pārkārtošanu un saistīta ar zemes konsolidācijas dalībniekiem piederošā īpašuma sastāva maiņu.  No minētā izriet, ka zemes konsolidācijas īstenošana ir saistāma ar zemes īpašnieku savstarpēju vienošanos un, lai sasniegtu noteiktu juridisko rezultātu, par zemes robežu pārkārtošanas īstenošanu zemes īpašnieki vienojas, noslēdzot darījumu zemes maiņas līguma formā vai gadījumos, kad zemes maiņā netiek ievērots līdzvērtības princips, vienojoties arī par zemes atsavināšanu, noslēdzot attiecīgu līgumu.  7. Zemes pārvaldības likuma 9. panta pirmās daļas 1. punkts un 10. pants nosaka zemes konsolidācijas posmus – zemes konsolidācijas ierosināšanu, zemes konsolidācijas projekta izstrādi un zemes konsolidācijas projekta īstenošanu. Saskaņā ar minētā likuma 9. panta otrajā daļā noteikto zemes konsolidāciju atbilstoši normatīvajos aktos noteiktajai kompetencei nodrošina Valsts zemes dienests, vietējā pašvaldība, zemes ierīcības darbiem sertificēta persona un zemes kadastrālajai uzmērīšanai sertificēta persona. Zemes pārvaldības likuma 9. panta trešajā daļā noteikts, ka zemes konsolidācijas ierosināšanu finansē no valsts budžeta līdzekļiem, izņemot zemes konsolidācijas pieprasījuma iesniegšanas izmaksas, ko sedz no zemes konsolidācijas ierosinātāja finanšu līdzekļiem. Zemes pārvaldības likumā noteiktās normas paredz, ka zemes konsolidāciju realizē pēc zemes īpašnieku ierosinājuma ar ievērojamu valsts līdzdalību.  Lai nodrošinātu zemes konsolidācijas īstenošanu atbilstoši rīkojumā Nr. 718 atbalstītajam konceptuālajā ziņojumā ietvertajam otrajam risinājumam, no Zemes pārvaldības likuma izslēdzamas pastāvošās normas, kas nosaka tādus zemes konsolidācijas posmus, kā zemes konsolidācijas ierosināšana, kā arī zemes konsolidācijas projekta izstrāde un īstenošana.  8. Zemes pārvaldības likuma 13. panta pirmās daļas 4. punkts paredz Ministru kabinetam izdod noteikumus par zemes konsolidācijas ierosināšanas un finansēšanas kārtību, par zemes konsolidācijas projekta saturu, izstrādes un īstenošanas kārtību, kā arī par kārtību, kādā nosaka zemes gabalu relatīvo novērtējumu zemes konsolidācijas vajadzību.  Ņemot vērā, ka ar rīkojumu Nr. 718 atbalstītā konceptuālā ziņojuma otrais risinājuma variants paredz zemes konsolidācijas realizēšanai izstrādāt zemes ierīcības projektu, kura ierosināšanas, izstrādes un finansēšanas kārtība jau noteikta gan Zemes ierīcības likumā, gan uz tā 10. panta pirmajā daļā noteiktā deleģējuma pamata izdotajos noteikumos Nr. 505, tad no Zemes pārvaldības likuma izslēdzams 13. panta pirmās daļas 4. punkts, kurā Ministru kabinetam deleģēts izdot noteikumus par zemes konsolidācijas ierosināšanas un finansēšanas kārtību, par zemes konsolidācijas projekta saturu, izstrādes un īstenošanas kārtību, kā arī par kārtību, kādā nosaka zemes gabalu relatīvo novērtējumu zemes konsolidācijas vajadzībām.  9. Ar rīkojumu Nr. 718 atbalstītā konceptuālā ziņojuma otrais risinājuma variants paredz, ka zemes konsolidācija īstenojama, pārkārtojot zemes robežas un izstrādājot zemes ierīcības projektu atbilstoši zemes ierīcības normatīvajam regulējumam.  Atbilstoši Zemes ierīcības likuma 5. panta pirmajai daļai zemes ierīcības projekta izstrādi ierosina zemes īpašnieks vai vairāki īpašnieki attiecībā uz saviem īpašumiem vai būvju īpašnieki pēc saskaņošanas ar zemes īpašniekiem, ja būves atrodas uz svešas zemes un ir patstāvīgi īpašuma objekti. Noteikumu Nr. 628 96. punkts paredz, ka detālplānojuma izstrādi var ierosināt zemes vienības īpašnieks vai tā pilnvarotā persona, iesniedzot pašvaldībā šādus dokumentus – iesniegumu, kurā norādīta plānotā detālplānojuma teritorija un aprakstīts attīstības priekšlikums, izņemot gadījumu, ja detālplānojuma ierosinātājs ir valsts vai pašvaldība, visu detālplānojuma teritorijā esošo nekustamo īpašumu īpašnieku notariāli apliecinātu pilnvaru, ja detālplānojums aptver vairākus nekustamos īpašumus, kuru īpašnieki nav valsts vai pašvaldība, visu īpašnieku piekrišanu, ja zemes vienībai, kurai plānots izstrādāt detālplānojumu, ir vairāki īpašnieki un, ja nepieciešams, citu informāciju. Saskaņā ar Civillikuma 994. pantu par nekustama īpašuma īpašnieku atzīstams tikai tas, kas par tādu ierakstīts zemes grāmatās.  No augstāk minētā izriet, ka zemes ierīcības un detālplānojuma projekta izstrādi zemes konsolidācijā veicamajai robežu pārkārtošanai var ierosināt tikai attiecībā uz zemesgrāmatā ierakstītām zemēm. Tajā pašā laikā minētais apgalvojums nav attiecināms uz publiskai personai piekrītošo zemi, kurai zemes ierīcības projektu saskaņā ar Zemes ierīcības likuma 5. panta otro un trešo daļu var izstrādāt, ja zemes ierīcības darbus nepieciešams veikt valsts vai sabiedrības interesēs vai ja tie ir nepieciešami pašvaldības autonomo funkciju veikšanai.  Tomēr, neatkarīgi no Zemes ierīcības likumā noteiktajiem atšķirīgajiem zemes ierīcības projekta izstrādes ierosināšanas nosacījumiem, ja tiks pārkārtotas zemes vienību robežas zemei, kura piekrīt vietējai pašvaldībai vai valstij, un privātpersonas īpašumā esošai zemei, būs piemērojamas Publiskas personas mantas atsavināšanas likuma normas, jo zemes robežu pārkārtošana saistīta ar valsts vai pašvaldības īpašuma atsavināšanu, kas iever sevī arī zemes robežu pārkārtošanā veicamo zemes maiņu.  No Publiskas personas mantas atsavināšanas likuma 5. panta pirmās daļas izriet, ka publiska persona, tai skaitā vietējā pašvaldība, atsavināšanai var nodot tikai nekustamo īpašumu, tātad zemi, kas ierakstīta zemesgrāmatā uz attiecīgās publiskās personas vārda.  Apkopojot iepriekšminēto, secināms, ka ar rīkojumu Nr. 718 atbalstītā konceptuālā ziņojuma otrais risinājuma variants neparedz zemes konsolidācijā iesaistīt zemesgrāmatā neierakstītu zemi.  Zemes pārvaldības likuma 17. panta otrajā daļā noteikts, ka vietējai pašvaldībai ir tiesības iznomāt šā panta pirmajā daļā minētos zemes gabalus saskaņā ar normatīvajiem aktiem par publiskas personas zemes nomu, kas regulē pašvaldības zemes iznomāšanu. Nomas līgumā paredz vietējās pašvaldības tiesības vienpusēji izbeigt līgumu, ja Ministru kabinets izdod rīkojumu par iznomātā zemes gabala ierakstīšanu zemesgrāmatā uz valsts vārda, ja iznomāto zemes gabalu iekļauj zemes konsolidācijas projektā vai arī to piešķir īpašumā kā līdzvērtīgu zemi.  Attiecīgi Zemes pārvaldības likuma 17. panta trešajā daļā noteikts, ka šā panta pirmajā daļā minētos zemes gabalus līdz to ierakstīšanai zemesgrāmatā atļauts atsavināt tikai zemes konsolidācijas projekta īstenošanas gaitā.  Zemes pārvaldības likuma 17. panta pirmajā daļā noteikts, ka rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu valdītājs ir attiecīgā vietējā pašvaldība līdz brīdim, kad Ministru kabinets izdod rīkojumu par to ierakstīšanu zemesgrāmatā uz valsts vārda vai tie tiek ierakstīti zemesgrāmatā uz vietējās pašvaldības vārda.  No minētā izriet, ka atbilstoši Zemes pārvaldības likuma 17. panta otrajā un trešajā daļā noteiktajam rezerves zemes fondā ieskaitītie zemes gabali un īpašuma tiesību atjaunošanai neizmantotie zemes gabali ir atsavināmi, neskatoties uz to, ka tie atbilstoši minētā likuma 17. panta pirmajai daļai nav ne vietējās pašvaldības, ne valsts īpašumā.  Papildus norādāms, ka atbilstoši Zemes pārvaldības likuma 17. panta sestajā daļā noteiktajam rezerves zemes fondā ieskaitītie zemes gabali un īpašuma tiesību atjaunošanai neizmantotie zemes gabali piekrīt vietējai pašvaldībai un ierakstāmi zemesgrāmatā uz attiecīgās pašvaldības vārda, izpildoties attiecīgiem nosacījumiem.  Lai novērstu Zemes pārvaldības likuma pretrunas ar Publiskas personas mantas atsavināšanas likuma normām, likumprojekts paredz izslēgt Zemes pārvaldības likuma 17. panta otrās un trešās daļas nosacījumus par rezerves zemes fondā ieskaitīto zemes gabalu un īpašuma tiesību atjaunošanai neizmantoto zemes gabalu atsavināšanu zemes konsolidācijā. |
| .3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Valsts zemes dienests). |
| 4. | Cita informācija | Nav. |

|  |  |  |
| --- | --- | --- |
| **II.** **Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs personas, kuru īpašumā ir zeme, kuras konfigurācija ietekmē tās racionālu un efektīvu izmantošanu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts atstās pozitīvu ietekmi uz tautsaimniecību, ja attiecīgā laika periodā pašvaldības administratīvajā teritorijā vai tās teritoriālajā vienībā zemes robežu pārkārtošana tiks veikta ievērojamam zemes vienību skaitam.  Atšķirībā no Zemes pārvaldības likumā šobrīd ietvertā zemes konsolidācijas risinājuma, likumprojekts samazinās administratīvo slogu personām, kuru īpašumā ir zeme, jo likumprojekts paredz zemes konsolidāciju īstenot saskaņā ar normatīvajiem aktiem zemes ierīcības vai teritorijas plānošanas jomā, kas praksē ir realizēti jau gandrīz piecpadsmit gadu garumā.  Likumprojekts var palielināt administratīvo slogu vietējām pašvaldībām, ja attiecīgā laika periodā pašvaldības administratīvajā teritorijā vai tās teritoriālajā vienībā zemes robežu pārkārtošana tiks veikta ievērojamam zemes vienību skaitam, jo pašvaldībām, papildus jautājumam par zemes ierīcības projekta vai detālplānojuma apstiprināšanu, būs skatāms jautājums par zemes robežu pārkārtošanas priekšlikuma atbilstību kādam no zemes konsolidācijā sasniedzamajiem mērķiem. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Likumprojekta ieviešanai valsts budžeta līdzekļi netiek paredzēti, jo, atšķirībā no šobrīd Zemes pārvaldības likumā noteiktā regulējuma, kuram nepieciešams valsts budžeta finansējums 87 876 *euro* gadā, likumprojektā piedāvātais risinājums neparedz valsts atbalstu zemes konsolidācijas procesa organizēšanai. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai veicinātu zemes konsolidācijas īstenošanu, apliecinājums par zemes robežu pārkārtošanas priekšlikuma atbilstību kādam zemes konsolidācijas mērķiem kalpos zemes īpašniekam kā pamatojums atbrīvojumam no valsts nodevas samaksas zemes robežu pārkārtošanā veicamajai zemes maiņai un atsavināšanai pēc attiecīgu grozījumu izdarīšanas Ministru kabineta 2009. gada 27. oktobra noteikumos Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā", kā to paredz ar rīkojumu Nr. 718 atbalstītā konceptuālā ziņojuma otrais variants.  Attiecīgi rīkojuma Nr. 718 3.2. apakšpunkts nosaka līdz 2022. gada 1. jūlijam Tieslietu ministrijai izstrādāt un normatīvajos aktos noteiktā kārtībā iesniegt Ministru kabinetā noteikumu projektu par grozījumiem Ministru kabineta 2009. gada 27. oktobra noteikumos Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā". |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu un sabiedrības līdzdalības aktivitātēm tiks ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēs līdzdarboties likumprojekta izstrādē, rakstiski sniedzot viedokli (iebildumus un priekšlikumus) par likumprojektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti likumprojekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Valsts zemes dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei netiek veidotas jaunas institūcijas, likvidētas vai reorganizētas esošās.  Tajā pašā laikā likumprojekts paredz vietējām pašvaldībām izvērtēt zemes robežu pārkārtošanas priekšlikumu atbilstību noteiktajiem zemes konsolidācijas mērķiem un apliecināt to vai atteikt zemes ierīcības projekta izstrādi, pieņemot attiecīgu lēmumu, vai detālplānojuma izstrādes gadījumā – informēt zemes īpašniekus.  Tāpat, ievērojot normatīvajos aktos noteikto vietējās pašvaldības būtisko lomu zemes ierīcībās un teritorijas plānošanas jomā, kā arī saimnieciskās darbības sekmēšanā un pašvaldības teritorijas zemes izmantošanas kārtības noteikšanā, likumprojekts paredz vietējai pašvaldībai pienākumu savu resursu un kompetences robežās veicināt zemes konsolidācijas īstenošanu. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Kosareva 67220332

jekaterina.kosareva@vzd.gov.lv